

 **REPUBLIKA HRVATSKA**

**KOPRIVNIČKO-KRIŽEVAČKA ŽUPANIJA**

 **OPĆINA LEGRAD**

 **JEDINSTVENI UPRAVNI ODJEL**

 **OPĆINSKI NAČELNIK**

**KLASA: 022-05/20-01/02**

**URBROJ: 2137/10-20-3**

**Legrad, 25. rujna 2020.**

 Na temelju članka 46. stavka 1. Statuta Općine Legrad («Službeni glasnik Koprivničko – križevačke županije», broj 5/13, 2/18, 19/18. i 2/20), podnosim Općinskom vijeću Općine Legrad

**IZVJEŠĆE**

**o radu općinskog načelnika Općine Legrad**

**za razdoblje od 1. siječnja do 30. lipnja 2020.**

 **I. UVODNI DIO**

Statutom Općine Legrad utvrđeno je da je općinski načelnik nositelj izvršne vlasti i da ima jednog zamjenika (zamjenicu), koja u našem slučaju svoju dužnost obavlja volonterski te da sukladno Zakonu o lokalnoj i područnoj (regionalnoj) samoupravi, općinski načelnik obavlja izvršne poslove lokalne samouprave utvrđene zakonom.

U izvještajnom razdoblju općinski načelnik Općine Legrad, u okviru svog djelokruga, obavljao je izvršne poslove iz samoupravnog djelokruga Općine koji su mu povjereni zakonom, utvrđivao je prijedloge općih akata koje donosi Općinsko vijeće, davao mišljenje o prijedlozima odluka i drugih akata, izvršavao i osiguravao izvršavanje općih akata Općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu Općine kao i prihodima i rashodima Općine, usmjeravao djelovanje Jedinstvenog upravnog odjela Općine u obavljanju poslova iz samoupravnog djelokruga Općine, nadzirao njihov rad, te obavljao i druge poslove u skladu sa zakonom, Statutom Općine i aktima Općinskog vijeća. Provedbu navedenih zadaća, općinski načelnik je ostvarivao i na brojnim sastancima i konzultacijama, radnim dogovorima, kroz djelovanje radnih tijela, kroz aktivnosti načelnika, kao i kroz rad Jedinstvenog upravnog odjela Općine.

U izvještajnom razdoblju načelnik Općine Legrad uredno je obavljao sve izvršne poslove koji su mu povjereni zakonom, a posebice:

- utvrđivanje prijedloga općih akata koje donosi Općinsko vijeće Općine Legrad,

- podnošenje prijedloga i mišljenja, preporuka i stavova prijedlozima i mišljenjima bitnim za raspravljanje Općinskog vijeća Općine Legrad i donošenje odluka,

- izvršavanje i osiguravanje izvršavanja općih i drugih akata Općinskog vijeća,

- upravljanje nekretninama i pokretninama u vlasništvu Općine,

- upravljanje prihodima i rashodima Općine Legrad,

- utvrđivanje prijedloga za izmjene i dopune Prostornog plana uređenja Općine Legrad,

- donošenje odluka o investicijama,

- donošenje odluka o izradi projekata i nominiranje istih odgovarajućim izvorima financiranja,

- usmjeravanje i djelovanje rada Jedinstvenog upravnog odjela Općine Legrad,

- briga o sustavu civilne zaštite, protupožarne zaštite i dr.,

- briga o suradnji s drugim jedinicama lokalne samouprave,

- briga o suradnji s tijelima državne uprave - ministarstvima, fondovima i dr.

 U izvještajnom razdoblju ostvarena je korektna suradnja s članovima Općinskog vijeća Općine Legrad, zaposlenicima u Jedinstvenom upravnom odjelu Općine Legrad, ovlaštenim osobama na razini Županije, Gradova, Općina, kao i drugih pravnih i fizičkih osoba s kojima Općina Legrad surađuje i radi.

 **II. DJELOVANJE OPĆINSKOG NAČELNIKA**

**1. U području zaposlenosti nositelja poslova:**

U Općini Legrad su na dan 30.06.2020. godine u radnom odnosu na neodređeno vrijeme bile 3 (tri) zaposlene službenice, jedna (1) na određeno nepuno radno vrijeme i 1 (jedan) dužnosnik. Također, u Općini je preko programa „Zaželi“ na određeno vrijeme zaposleno 6 gerontodomaćica.

1. Dužnosnici: 1 (općinski načelnik)

2. Jedinstveni upravni odjel: 4 (privremena pročelnica JUO, referentica za financijsko - računovodstveno poslove, referentica za komunalne poslove i komunalno redarstvo, referentica za komunalno-turističke poslove)

Kod proračunskih korisnika na dan 30.06.2020. godine bile su zaposlene 3 osobe na neodređeno vrijeme:

1. Dječji vrtić „Dabrić“ Legrad: 3 (ravnateljica/odgojiteljica, odgojiteljica, kuharica/spremačica).

Tijekom izvještajnoj razdoblja u trgovačkom društvu u vlasništvu Općine (komunalnoj tvrtci), Lekom Grad d.o.o. zaposlene osobe su:

* 1 osoba na neodređeno vrijeme,
* 5 osoba na određeno vrijeme.

**2. U području financija:**

U području financija općinski načelnik brinuo je o prihodima i rashodima Proračuna Općine Legrad u prvoj polovici 2020. godini. Općinski načelnik bio je zadužen za predlaganje Izmjena i dopuna Proračuna za 2020. godinu.

1. U prvoj polovici 2020. godine **prihodi i primici** su iznosili **5.277.796,27 kuna.**

2. U prvoj polovici 2020. godin ukupni **rashodi i izdaci** iznosili su **7.756.566,00 kuna.**

3. Ostvareni manjak poslovanja u prvoj polovici 2020.godini iznosio je  **2.478.769,73 kuna**. Isti se pokriva iz prijašnjeg viška prihoda i primitaka i time se ukupni manjak u iznosu **2.786.203,79**  **kn**  prenosi u naredno razdoblje.

Na dan 30.06.2020. **obveze** Općine Legrad iznosile su **3.769.786,82** (kratkoročni kredit). **Potraživanja** Općine Legrad iznosila su **986.648,74** **kuna,** (otkup okućnica, upisana nenaplaćena potraživanja za poreze), a **sredstva** na žiro računu i u blagajni iznose **870.670,68** **kuna.** Potraživanja za povrat sredstava za provođenje projekata financiranih iz fondova EU nisu uključena jer ista ulaze u Proračun tek po povratu kao prihodi.

Na kraju ovog izvještajnog razdoblja Općina Legrad ima kratkoročni kredit u Erste banci za predfinanciranje dva EU projekta: „Promicanje održivog razvoja prirodne baštine Općine Legrad“ koji se odnosi na izgradnju šetnice na Šoderici i za projekt „Reciklažno dvorište Legrad“.

**3. U području javnosti rada**

Općinski načelnik je javnost rada Općine osigurao na nekoliko načina:

* putem internetske stranice općine: [www.opcinalegrad.hr](http://www.opcinalegrad.hr),
* „Službenog glasnika Koprivničko – križevačke županije“,
* putem lokalnih medija: elektroničkih, tiskovnih i radijskih emisija,
* oglasnih ploča i letaka,
* skupova i edukacija građana.

Načelnik je održao 169 različitih prijema za građane, poslovne subjekte i poslovne partnere, što je manje za 13 u odnosu na prethodno razdoblje, najviše zbog korona krize kada nije bilo moguće održavati sastanke.

**4. U području predlaganja akata koje donosi Općinsko vijeće Općine Legrad**

U spomenutom razdoblju održano je 5 (pet) sjednica Općinskog vijeća Općine Legrad. Načelnik je bio nazočan na svim sjednicama, te predložio slijedeće akte:

1. Statutarna odluka o Izmjenama i dopunama Statuta Općine Legrad,
2. Odluka o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Legrad za razdoblje od 1.siječnja 2020. do 31. prosinca 2020. godine,
3. Program o izmjeni Programa mjera za poticanje rješavanja stambenog zbrinjavanja mladih obitelji na području Općine Legrad,
4. Odluka o prodaji nekretnina u vlasništvu Općine Legrad,
5. Odluka o sufinanciranju boravka djeteta jasličke dobi (Barbara Sakač Novak),
6. Poslovnik Općinskog vijeća Općine Legrad,
7. Odluka o kratkoročnom kreditnom zaduživanju,
8. Izvješće o izvršenju Plana gospodarenja otpadom Općine Legrad za razdoblje 2018 – 2023. za 2019. godinu,
9. Izvješće o lokacijama i količinama odbačenog otpada te troškovima uklanjanja odbačenog otpada na području Općine Legrad u 2019. godini,
10. Odluka o provedbi posebnih mjera sprječavanja odbacivanja otpada na području Općine Legrad u 2020. godini,
11. Plan operativne provedbe programa aktivnosti u provedbi posebnih mjera zaštite od požara od interesa za Općinu Legrad u 2020. godini,
12. Izvješće o stanju zaštite od požara,
13. Godišnji provedbeni plan unaprjeđenja zaštite od požara na području Općine Legrad za 2020. godinu,
14. Odluka o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Legrad i imenovanje Povjerenstva za zakup,
15. Odluka o pokretanju postupka za objavu poziva za dodjelu javnih priznanja Općine Legrad u 2020. godini,
16. Odluka o potpisivanju Sporazuma o bratimljenju Općine Legrad sa civilnom župom Vila Boa do Bispo (Portugalska Republika),
17. Zamolba za povrat nekretnine Gondola d.o.o.,
18. Odluka o sufinanciranju troškova jaslica (Ivana Halapija Golenja),
19. Odluke o prodaji nekretnina (po javnim pozivima),
20. Izvješće o radu općinskog načelnika Općine Legrad za razdoblje od 1. srpnja do 31. prosinca 2019. godine,
21. Strategija razvoja poljoprivrede Općine Legrad za razdoblje od 2018. do 2028. godine,
22. Izvješće o izvršenju Plana djelovanja Općine Legrad u području prirodnih nepogoda za 2019. godinu,
23. Mjere za ublažavanje posljedica krize izazvanih korona virusom (Covid 19),
24. Odluka o formiranu zajedničkog stožera civilne zaštite s drugim jedinicama lokalne samouprave,
25. Informacije o dostavljenim odlukama o prodaji vlasničkog udjela u trgovačkom društvu Glas Podravine d.o.o.,
26. Godišnji izvještaj o izvršenju Proračuna Općine Legrad za 2019. godinu s pratećim programima,
27. Odluka o raspodjeli rezultata za 2019. godinu,
28. Odluke o dodjeli javnih priznanja za 2020. godinu,
29. Program prodaje zemljišta za razvoj malog i srednjeg poduzetništva i obrtništva,
30. Odluka o prodaji nekretnina u vlasništvu Općine Legrad (po natječajima),
31. Odluka o prodaji nekretnine za gospodarsku djelatnost (čkbr. 3291/1 k.o. Legrad),
32. Zamolba MLD-usluge d.o.o. za pomoć u svezi koncesijske naknade za dimnjačarske usluge,
33. Zahtjev Bednje d.o.o. za suglasnost za korištenje kat. čestica u k.o. Selnica Podravska,
34. Odluka o smjernicama za izradu Urbanističkog plana uređenja Spomen izletišta Predrag Jurčec,
35. Zamolba TUO Poki za zakup javne površine na Šoderici,
36. Izmjene i dopune Proračuna Općine Legrad za 2020. godinu i projekcija za 2021. i 2022. godinu te izmjene i dopune programa javnih potreba,
37. Pravilnik o uvjetima i načinu ostvarivanja prednosti pri upisu djece u dječji vrtić na području Općine Legrad,
38. Odluka o povjeravanju obavljanja komunalne djelatnosti održavanja javne rasvjete na području Općine Legrad,
39. Odluka o prodaji nekretnina u vlasništvu Općine Legrad za poslovnu namjenu,
40. Odluka o davanju suglasnosti na prijedlog Općih uvjeta isporuke komunalne usluge ukopa na grobljima na području Općine Legrad,
41. Pismo namjere za dobivanje koncesije trgovačkog društva EEG ENERGY GAS d.o.o.,
42. Odluka o provedbi postupka za dodjelu koncesije i imenovanje Stručnog povjerenstva.

Neke odluke su nakon rasprave donijete s manjim izmjenama, a s kojima se složio općinski načelnik. Također na većini sjednica Općinskog vijeća načelnik je pod aktualnim satom izvještavao prisutne o aktivnostima i problemima koji su se odvijali između dvije sjednice.

**5. U području provedbe programa**

1. Na početku izvještajnog razdoblja pristupili smo spašavanju trgovačkog društva Glas Podravine d.o.o. jer je prijetio stečaj. Promjenom rukovodstva i odlaskom kadra, započelo je novo razdoblje i sanacija spomenutog poduzeća.

2. Razdoblje je obilježila korona-kriza koja je usporila gospodarstvo, stvorila nove navike i promijenila (usporila) rad Općine. Tokom krize aktivirana je postrojba civilne zaštite. Izdano je ukupno 1307 propusnica od 23. ožujka do 8. svibnja 2020.

3. Prije izbijanja krize općinski načelnik sudjelovao je na brojnim skupštinama udruga i događanjima. Mnogi događaji su ili otkazani ili održani po strogim epidemiološkim mjerama.

4. Na početku godine potpisan je ugovor za rekonstrukciju Vatrogasnog doma u Legradu. Posao je dobila tvrtka „Graditeljstvo Vrabelj“, a ista je tijekom izvještajnog razdoblja provodila radove.

5. Raspisan je poziv za udruge, prema kojem je odobreno financiranje programa i projekata udruga za 2020. godinu.

6. Nakon 6 susreta (aktivnosti) završio je projekt EU on the doorstep kojem je cilj bilo povezivanje lokalnih europskih dionika, razmjena dobre prakse i poticanje aktivizma mladih.

7. Ministarstvo demografije donijelo je odluku o sufinanciranju troškova rada DV Dabrić u iznosu od 110.000 kuna.

8. Općinu su posjetili članovi skupine „Ekići“ iz OŠ Legrad koji su prilikom posjeta zatražili popravak autobusnih stajališta.

9. U sklopu Dana vojne akademije Nikola Zrinski načelnik je položio vijenac na spomenik i prisustvovao svečanoj sjednici.

10. Tijekom izvještajnog razdoblja provodio se Program stambenog zbrinjavanja mladih obitelji (Mjere 1,2,3,4) prema kojem je ukupno na područje Općine doseljeno i zadržano 25 stanovnika.

11. U izvještajnom razdoblju provodili su se radovi na projektu „Promicanje održivog razvoja prirodne baštine Općine Legrad“. Gradila se šetnica, postavljala javna rasvjeta i urbana oprema te je nabavljeno 10 električnih bicikala i hibridno vozilo za prijevoz posjetitelja.

12. U Selnici Podravskoj izvedeni su ulazi (prokopani kanali) uz županijsku cestu.

13. U OŠ Legrad održano je natjecanje mladih u organizaciji Crvenog križa.

14. Berislav Janeković, slikar rodom iz Zablatja, poklonio je 10 radova OŠ Legrad. Općina je sudjelovala s pomoći uramljivanja slika.

15. U ožujku je na natječaj programa „Zaželi“ prijavljen projekt „Pomoć je moć“ koji je kasnije odobren.

16. Napustio nas je vijećnik Ivan Šivak, prerano preminuo nakon teške bolesti.

17. Komunalac je izvršio odvoz glomaznog otpada iz kućanstava, a tvrtka „ICC 3D“ je provela preventivnu deratizaciju.

18. Naša komunalna tvrtka nabavila je i stavila u funkciju čamac za košnju vodenog bilja na jezeru Šoderica. Čamac je isporučila tvrtka Flammifer.

19. U svibnju je odobren novi projekt iz programa Interreg Mađarska-Hrvatska naziva „Two Rivers one Goal II“, u kojem ćemo urediti ušće Mure i nabaviti dva solarna čamca za prijevoz posjetitelja.

20. Iako je bilo planirano „Ljeto na Šoderici“, zbog korona krize nije se održavalo. Od manifestacija je svoje priredbe održavao teatar „Kerekesh“, a ugostitelji su ostali na manjim manifestacijom u vlastitom aranžmanu.

21. Završen je tehnički pregled i dobivena uporabna dozvola za cestu Mali Pažut.

22. Održan je sastanak s ministricom Bedeković u Ministarstvu demografije u vezi problema s nacionalnim manjinama.

23. Od ostalih sastanaka valja istaknuti: sastanak u Ministarstvu državne imovine, sastanke s Hrvatskim vodama, Građanskom inicijativom Selnica Podravska, društvom Kaming, Podravkom, investitorima u geotermalne projekte, TZ KKŽ i TZ Središnja Podravina, EGTS Regija Mura, LAG Mura Drava.

24. U navedenom razdoblju isplaćeno je 5 naknada za novorođenčad. U izvještajnom razdoblju imali smo 19 pogreba (od toga 1 osoba nije imala prebivalište na području Općine Legrad.

**6. U području međunarodne i međuopćinske suradnje i EU fondova**

Općina Legrad aktivno je surađivala sa susjednim općinama u Hrvatskoj i Mađarskoj. Dobra suradnja ostvarena je u Hrvatskoj zajednici općina, LAG-u Mura Drava i EGTS-u Regije Mura, te unutar TZ Središnja Podravina.

U navedenom razdoblju provodili su se slijedeći EU projekti Općine Legrad i to:

a) Mjera 7.2.2. - obnova ceste Mali Pažut. Projekt je započeo javnom nabavom 2018. godine kada je odabran izvođač radova, a sami radovi izvedeni su i završeni u drugoj polovici 2019. godine. Radove je izvodila tvrtka Pavlic-asfalt-beton iz Goričana. Za cestu je ishođena uporabna dozvola početkom ovog izvještajnog razdoblja.

b) Mjera 7.1.1. – Izrada strategije razvoja poljoprivrede Općine Legrad za razdoblje od 2018. – 2028. godine, koja se počela izrađivati u veljači 2019. godini, izrada je završila u prosincu 2019. godine, a nakon toga je provedena ocjena o potrebi izrade strateške procjene utjecaja na okoliš i dokument je usvojen na sjednici Općinskog vijeća u prvoj polovici 2020. godine.

c) Projekt „Promicanje održivog razvoja prirodne baštine Općine Legrad“ je projekt kojim se gradi šetnica sa javnom rasvjetom i urbanom opremom te postavljaju dva dječja igrališta na području Šoderice. Tijekom izvještajnog razdoblja započela je gradnja šetnice, javne rasvjete, postavljanje urbane opreme, nabavljeno je 10 električnih bicikala i hibridno vozilo za prijevoz posjetitelja.

d) Projekt „Reciklažno dvorište Legrad“ uključuje sufinanciranje gradnje reciklažnog dvorišta na području Gradišća u Legradu. Radove je izvodila tvrtka Koming d.o.o. i radovi su završeni. Opremanje je izvršila tvrtka Tehnix d.o.o. iz Donjeg Kraljevca. Čeka se priključenje električne energije od strane HEP-a kako bi za izgrađeno reciklažno dvorište mogli zatražiti tehnički pregled i na kraju dobiti uporabnu dozvolu za rad.

e) Nabava spremnika za odvojeno prikupljanje otpada je projekt preko kojeg će se nabaviti spremnici (120 litara) za odvojeno skupljanje papira i plastike. Spremnici će se podijeliti kućanstvima (nositelj nabave je Fond za zaštitu okoliša i energetsku učinkovitost). Nažalost, prva javna nabava, koju je provodio Fond, je poništena te se nabava kanti očekuje tijekom 2020. godine. Prema najnovijem informacijama, kante će se podijeliti tek na proljeće 2021. godine.

f) Projekt „Zaposli pa pomozi“ je projekt čiji je nositelj Općina Novigrad Podravski, a u 8 JLS-a, uključujući i Legrad zaposleno je 49 gerontodomaćica. Legrad je zaposlio 6 žena, koje su počele raditi od 1. ožujka 2019. godine. Projekt završava u ožujku 2021. godine. Ukupno skrbimo za 36 korisnika.

g) Projekt „Otpad pametno odvoji, dobre navike usvoji“ je projekt edukacije građana o važnosti odvajanja otpada. Nositelj je Grad Koprivnica, a udio Općine Legrad u projektu je 81.500,00 kuna. U izvještajnom razdoblju pripremale su se brošure, a edukacije nisu održane zbog korona krize.

h) EU on the doorstep, čiji je prijavitelj portugalska Općina Vila Boa do Bispo, okupila je nekoliko europskih općina udruga i gradova, a među njima i Općinu Legrad. Cilj projekta je aktivirati mlade, za uključivanje u društvo, te iste poticati na volontiranje i političko djelovanje. Vrijednost projekta je 150.000 eura, a tijekom projekta održati će se 6 radionica u partnerskim organizacijama. Projekt je završio u veljači 2020. godine, završnom konferencijom u gradu Bitola u Sjevernoj Makedoniji.

i) Krajem 2019. godine pristigla nam je odluka Agencije za plaćanje u poljoprivredi, ribarstvu i ruralnom razvoju. Radi se o projektu koji smo prijavili preko LAG Mura Drava, na mjeru 7.4. – poboljšanje usluga u ruralnom prostoru. Na isti smo prijavili proširenje mrtvačnice u Malom Otoku (dogradnje sanitarnog čvora i priključenje objekta na vodovod). U prvoj polovici 2020. provedena je javna nabava, a nakon toga započeli su radovi. Vrijednost financiranja projekta je 296.500,00 kuna, a ukupna vrijednost je preko 340.000 kuna.

j) Odobren je projekt „Two Rivers one Goal II“ iz programa prekogranične suradnje Interreg Mađarska-Hrvatska. U projektu bi se trebala nabaviti urbana oprema za Halaš Čardu i kupiti dva turistička solarna čamca. Nositelj projekta je Općina Goričan, a vrijednost projekta za Općinu Legrad je preko 100.000 eura. Početak projekta planiran je za rujan, 2020. godine.

Tijekom izvještajnog razdoblja prijavljen je projekt „Pomoć je moć“ na program Zaželi.

 **7. Na području planiranja i budućeg razvoja**

Općina Legrad nastavila je pripremu nekoliko projekata koje planira provoditi u budućnosti:

* izlaganje izmjere k.o. Kutnjak,
* pregovori oko rješavanja pitanja Fizeša i gospodarske zone Mali Pažut, te karaule i Halasz Csarde,
* nastavak rješavanja problema oko geotermalnog projekta i praćenje natječaja za koncesiju na geotermalnim poljima Legrad i Lunjkovec-Kutnjak,
* izrada projektne dokumentacije za budući granični prijelaz (most) Legrad – Ortilos,
* izrada projektne dokumentacije za manje projekte i prijava istih na natječaje: nastavak gradnje projekta parkirališta na groblju u Selnici Podravskoj, uređenje prostora za provođenje programa predškole, biciklistička staza prema Halas Csardi i sanacije obale na Dravi, te pripremna dokumentacija za pristanište na Šoderici,
* rješavanje imovinsko-pravnih poslova, kao i pitanja legalizacije,
* otvaranje jaslica,
* asfaltiranje djela cesta (Legrad) i autobusnih stajališta (Mali Otok), prilaza prema vatrogasnom domu (Selnica Podravska) te sufinanciranje asfaltiranja županijske ceste Selnica Podravska – Kutnjak,
* obnova Društvenog doma u Legradu,
* uređenje autobusnih stajališta,
* izrada UPU Šoderice i pokretanje III. Izmjena i dopuna Prostornog plana uređenja Općine Legrad,
* prodaja nekretnina, oranica, i provođenje Programa za stambeno zbrinjavanje mladih obitelji,
* legalizacija komunalne infrastrukture i dr.

**III. AKTUALNI PROBLEMI**

Općina Legrad ima nekoliko gorućih problema o kojima ovisi sam opstanak Općine:

* nedostatak smještajnih kapaciteta za turističke svrhe,
* veliki broj neriješenih imovinsko-pravnih slučaja,
* veću stope kriminaliteta od prosjeka i sukoba domicilnog i manjinskog stanovništva,
* veća stopa mortaliteta nad natalitetom,
* nezadovoljstvo mještana otvaranjem novog eksploatacijskog polja mineralnih sirovina u Selnici Podravkoj.

Nadalje, Općina ima veliki broj komunalnih problema:

* zapuštena imanja i okućnice,
* loše županijske i lokalne ceste.

I dalje imamo problema s predfinanciranjem europskih projekata, jer nam se odobrena sredstva ne vraćaju prema rasporedu. Vjerujemo da to neće ugroziti niti jedan drugi projekt niti razvoj Općine Legrad. Također, komunalna tvrtka Lekom Grad d.o.o., sve se više razvija s ciljem preuzimanja svih komunalnih poslova na području Općine Legrad.

**IV. ZAKLJUČAK**

Ovaj izvještaj predstavlja kratki opis aktivnosti u prvoj polovici 2020. godine.

Pozivam vijećnike Općine Legrad kao i sve građane da kad god imaju potrebu, nekakav prijedlog ili problem, dođu kako bi zajednički pokušali rješavati naše probleme i ostvariti zajedničke planove.

Svim vijećnicima, suradnicima i službenicima u općinskoj upravi, zahvaljujem na razumijevanju, pomoći, povjerenju i suradnji te se istome nadam i u nadolazećem razdoblju. Posebno zahvaljujem institucijama i tvrtkama koje su nam pomogle u realizaciji prijave i provođenja EU projekata. Preporučamo se za ubuduće.

 **Općinski načelnik**

 **Ivan Sabolić, mag.pol.**